Polisie ondersoek dubbele moord in Hanover ParkArgieffoto Die polisie ondersoek die omstandighede rondom ’n dubbele moord in Hanover Park in Kaapstad nadat die liggame van ’n man en ŉ vrou Saterdagoggend in dié voorstad aangetref is. Kapt. FC van Wyk, woordvoerder van die polisie, het gesê die liggaam van ŉ 23-jarige man en dié van ŉ 18-jarige vrou is omstreeks 07:20 in Athry Walk aangetref. Die man het verskeie skietwonde aan sy liggaam gehad en die vrou se liggaam het sowat tien meter van die man af gelê. Sy het ŉ skietwond aan haar kop gehad. Volgens Van Wyk is die motief vir die moorde onbekend. Enigiemand met inligting rakende die voorval word versoek om die misdaadstopnommer by 08600 10111 te skakel of dit by die Philippi-polisiestasie aan te meld.